**KUUENDA KOOSSEISU**

**OTSUS**

Haapsalu, 22. veebruar 2013 nr **194**

Haapsalu linna munitsipaalüldhariduskoolide

ümberkorraldamine

Juhindudes kohaliku omavalitsuse korralduse seaduse § 22 lg 1 p 34, § 35 lg 2, haridusseaduse § 4 lg 1, §7 lg 2 p 2, põhikooli- ja gümnaasiumiseaduse § 80 lg 2 punkt 5 ja lg 5, Haapsalu Linnavolikogu 26.11.2010 otsuse nr 76 „Nõusolek riigigümnaasiumi asutamiseks“ ning Haapsalu Linnavolikogu 25.03.2011 otsuse nr 104 „Koolivõrgu ümberkorraldamise kava Haapsalu linnas perioodil 2011–2013“ Haapsalu Linnavolikogu otsustab:

1. Lõpetada alates 31. augustist 2013 aastal Haapsalu Wiedemanni Gümnaasiumi tegevus.
2. Korraldada ümber Haapsalu Gümnaasium ja lõpetada 31. augustist 2013 koolitustegevus üldkeskhariduse tasemel.
3. Otsust on võimalik vaidlustada 30 päeva jooksul teatavaks tegemisest, esitades kaebuse halduskohtule või vaide Haapsalu Linnavolikogule haldusmenetluse seaduses sätestatud korras.
4. Otsus jõustub teatavakstegemisest.

Jaanus Karilaid

Volikogu esimees

SELETUSKIRI

Eelnõule „Haapsalu linna munitsipaalüldhariduskoolide ümberkorraldamine“

Kohaliku omavalitsusüksuse üheks peamiseks seadusest tulenevaks kohustuseks on oma haldusterritooriumil elavatele isikutele üldhariduse (põhihariduse ja üldkeskhariduse) omandamiseks tingimuste loomine. Selleks peab kohalik omavalitsusüksus üleval vajalikul arvul õppeasutusi. Seejuures on kohalikule omavalitsusüksusele pandud mitmeid erinevaid ülesandeid võimaluste loomisel kohustusliku põhihariduse ja vabatahtliku üldkeskhariduse andmiseks.

Põhikooli- ja gümnaasiumiseaduse § 6 punkti 1 kohaselt peab kvaliteetne üldharidus olema võrdväärselt kättesaadav kõigile isikutele, sõltumata nende sotsiaalsest ja majanduslikust taustast, rahvusest, soost, elukohast või hariduslikust erivajadusest.

Põhikooli- ja gümnaasiumiseaduse § 10 lõike 1 kohaselt tagab vald või linn koolikohustuslikule isikule, kelle elukoht asub selle valla või linna haldusterritooriumil, võimaluse omandada põhiharidus. Sama seaduse § 7 lõige 3 näeb üldkeskhariduse osas aga ette, et igas maakonnas peab olema tagatud üldkeskhariduse omandamise võimalus.

Põhikooli- ja gümnaasiumiseaduse § 7 lõikes 1 on sätestatud, et kooli pidamisel tuleb tagada riiklike õppekavade täitmiseks vajalike kvalifitseeritud õpetajate olemasolu, turvalisuse, tervisekaitse ja õppekava nõuetele vastava õppekeskkonna olemasolu ning võimalused õpilase arengu toetamiseks. Gümnaasiumi pidamisel tuleb täiendavalt tagada võimekus pakkuda lisaks kohustuslikele õppeainetele ka valikõppeaineid ja kujundada valikõppeainetest vähemalt kolm õppesuunda gümnaasiumi riiklikus õppekavas sätestatud nõuete kohaselt.

Viidatud õigusnormidest nähtuvalt on kohalikele omavalitsusüksustele pandud erinevad ülesanded põhihariduse ja üldkeskhariduse tagamisel. Esimesel juhul on kohustus tagada kõikidele haldusterritooriumil elavatele isikutele õppekoht põhikoolis ja teisel juhul on kohustus tagada üldkeskhariduse omandamise võimalus maakonna tasandil. Mõlema haridustaseme puhul on siiski üheselt nõutud, et kvaliteetne üldharidus peab olema võrdväärselt kättesaadav.

Seega on kohalikul omavalitsusüksusel vaja lähtuda peamiselt kolmest tegurist:

1. Kättesaadavus, mis põhihariduse tasandil tähendab õppekoha tagamist igale koolikohustuslikule õpilasele võimalikult elukoha lähedal ja võimalust omandada põhiharidust soovi korral mittestatsionaarses õppes. Üldkeskhariduse tasandil tähendab see õppekoha võimaldamist gümnaasiumisse vastuvõtmise tingimused täitnud põhikooli lõpetajatele edasiõppimiseks gümnaasiumis.

2. Võrdväärsus üldhariduse kättesaadavusel, mis tähendab eelkõige seda, et põhikooli ja gümnaasiumi astumisel on isikud võrdväärsetes tingimustes.

3. Kvaliteet, mis tähendab seda, et pakutav üldharidus on konkurentsivõimeline ja annab õpilastele hea aluse edaspidi elus hakkama saamiseks ja haridustee jätkamiseks ning vastab riiklikus õppekavas ette nähtud nõuetele ja eesmärkidele. Riikliku õppekava täitmine, samuti kohustus tagada gümnaasiumis võimekus pakkuda lisaks kohustuslikele õppeainetele ka valikõppeaineid, sõltub omakorda kooli finantseerimisvõimalustest.

Nimetatud tegureid on võimalik realiseerida nelja eesmärgi täitmise kaudu:

1. Haapsalus pakutav üldharidus on konkurentsivõimeline ja kvaliteetne.

2. Põhikooli ja gümnaasiumi õppekohtade arv vastab vajadustele.

3. Üldharidus on võrdväärselt kättesaadav.

Eesmärkide realiseerimiseks pakub Haapsalu linn põhiharidust alates 01.09.2013 kolmes koolis:

Haapsalu Linna Algkoolis, Haapsalu Nikolai Koolis ja Haapsalu Põhikoolis.

Üldkeskharidust saavad Haapsalu õpilased omandada võrdsetel alustel Läänemaa Ühisgümnaasiumis.

Haapsalu Linnavalitsus on järginud oma tegevustes Haapsalu Linnavolikogu 25.03.2011 otsuse nr 104 lisas kirjeldatud koolivõrgu ümberkorralduse kava.

Andreas Rahuvarm, aselinnapea

08.02.2013